Denne kvinnen demonstrerer til støtte for legaliseringen utenfor nasjonalforsamlingen. Foto: Matilde Campodonico / Ap

En gruppe mennesker røyker marihuana på et hotell i sentrum av hovedstaden Montevideo. Bildet er tatt i juni 2013 mens debatten raste i landet. Foto: ANDRES STAPFF / Reuters

Lgaliseringen av hasjrøyking i Uruguay har fått FN til å advare. Foto: ANDRES STAPFF / Reuters

Uruguay blir dermed det første landet i verden som innfører såkalt fri hasj, selv om omsetningen skal reguleres.

Den nye loven, som ble vedtatt i nasjonalforsamlingen tidligere i måneden, gir cannabis-røykere anledning til å kjøpe det narkotiske stoffet på godkjente apotek.

Brukere skal registreres

Forutsetningen er at brukerne er over 18 år gamle, og at de lar seg registrere i en database slik at myndighetene kan overvåke forbruket deres.

Loven setter også et tak på 40 gram i måneden, men registrerte brukere kan fritt dyrke opptil seks marihuanaplanter hjemme.

En av hovedhensiktene med legaliseringen er bekjempelse av organiserte kriminelle som styrer marihuana-markedet og tjener formuer på handelen.

Fra før var det lovlig å importere marihuanaen til det latinamerikanske landet, men ikke lov å dyrke eller selge.

FN advarer: Pervers effekt

FNs organ for narkotikabekjempelse (INCB) mener Uruguay bryter internasjonal lovgiving med sin legalisering.

– Dette vil ikke beskytte unge mennesker, men i stedet ha en pervers effekt ved å oppmuntre til eksperimentering i ung alder, ved å senke alderen for når de unge først prøver og dermed også bidra til tidligere avhengighet og andre lidelser, sier INCBs president Raymond Yans.